**ÕPPEST PUUDUMISEST TEAVITAMISE KORD**

Alus: „Põhikooli- ja gümnaasiumiseadus“ § 35 lg 3.

 1. Õppest puudumine on lubatud üksnes mõjuvatel põhjustel.

 2. Klassijuhataja hindab, kas õppest puudumise põhjuseid saab lugeda mõjuvaks.

 3. Õppetundidest puudumise mõjuvad põhjused on järgmised:

a. haigus (h) - õpilase haigestumine või temale tervishoiuteenuse osutamine (kui õpilane haigestub koolipäeva jooksul, siis loa koolist puudumiseks annab koolitervishoiuteenust osutav kooliõde või lapsevanem;

 b. vabandatav põhjus (v) - läbimatu koolitee või muu vääramatu jõud, sealhulgas “Rahvatervise seaduse” § 8 lõike 2 punkti 3 alusel sotsiaalministri määruses “Tervisekaitsenõuded kooli päevakavale ja õppekorraldusele” § 9 sätestatud ilmastikutingimused, mille puhul on põhjendatud õppest puudumine; kooli esindamisega seotud põhjused (näiteks spordivõistlused, olümpiaadid, konkursid), huvikoolide tõendusega treeninglaagrid või esinemised;

 c. kodused põhjused (k) - olulised perekondlikud põhjused.

 4. Koolikohustusliku õpilase vanem teavitab puudumise esimesel õppepäeval klassijuhatajat õpilase õppest puudumisest ja selle põhjustest. Eelistatakse e-päeviku kaudu teatamist.

 5. Kui vanem ei ole klassijuhatajat õpilase puudumisest teavitanud, märgitakse õpilane koolipäeva lõpuks põhjuseta puudujaks ning klassijuhataja teavitab sellest vanemat hiljemalt järgmisel õppepäeval, kasutades vanema poolt koolile esitatud kontaktandmeid.

 6. Kui vanem ei ole kooli õpilase puudumisest teavitanud ning koolil ei õnnestu puudumise põhjust välja selgitada kolme koolipäeva jooksul, siis teavitab kool sellest õpilase elukohajärgset linnavalitsust.

 7. Kui õpilane jääb lapsevanema loal koolist puuduma kauemaks kui 3 koolipäeva (treeninglaagrid jm), vastutavad õpilane ja lapsevanem selle eest, et õppetöös ei esine eelnevaid puudujääke ning et nõutavad õpitulemused saavutatakse ettenähtud tähtajaks.

a. Õpilane ja/või lapsevanem arutavad klassijuhatajaga vähemalt kaks nädalat enne planeeritavat pikemaajalist puudumist läbi tingimused, mis aitavad õpilasel kooli tagasi tulles nõutavad õpitulemused saavutada ( vaatab e-päevikust nii tunnitegevused kui ka täidab kodused ülesanded ning esitab need ning sooritab hindelised tööd kooli tagasi tulles 5 õppepäeva jooksul aineõpetajale, teeb referaadi, jne). Klassijuhatajal on õigus nõuda õpilaselt iga õppeaine kohta kirjalikku plaani õpitulemuste saavutamiseks koos aineõpetaja kinnitusega).

b. Soositud ei ole õppetöö toimumise perioodil puudumine eraviisilise reisi tõttu.

c. Kui õpilane ei saavuta nõutavaid õpitulemusi, siis lapsevanem, kes andis nõusoleku õpilase pikemaajaliseks puudumiseks, leiab kooliväliseid võimalusi oma lapse järeleõpetamiseks.

 8. Õpilased, kes taotlevad tervislikel põhjustel kehalise kasvatuse tunni tegevustest osalist vabastust, esitavad enne tundi kirjaliku tõendi osalise vabastuse põhjendamiseks kehalise kasvatuse õpetajale paberil (õpilase päevikus) või teavitab vanem kehalise kasvatuse õpetajat vabastuse taotlusest e-päeviku kaudu (tundi minnes teavitavad õpilased õpetajat, et tõend on e-päevikus). Tunni tegevustest osalise vabastuse taotluses märgib lapsevanem põhjuse ja teabe, milliseid tegevusi saab/ei saa laps kehalise kasvatuse tunnis kaasa teha. Kehalise kasvatuse õpetaja märgib e-päevikusse info, et laps on osaliselt vabastatud tunni täiskoormusega tegevustest. Vabastatud õpilasel ei ole õigust kehalise kasvatuse õpetaja loata tunnist puududa, ta täidab tunni ajal õpetaja poolt antud ülesandeid. Kui õpilane on vabastatud kehalisest kasvatusest rohkem kui 1 kuu koostab kehalise kasvatuse õpetaja IÕK, millega määratakse individuaalsed ülesanded.